Rådets resolution

af 1. december 2003

om forbrugernes sikkerhed i forbindelse med udbud af tjenesteydelser

(2003/C 299/01)

RÅDET FOR DEN EUROPÆISKE UNION,

1. SOM HENVISER TIL artikel 20 i Europa-Parlamentets og Rådets direktiv 2001/95/EF(1), ifølge hvilken Kommissionen skal fastslå behovene, mulighederne og de vigtigste mål for Fællesskabets indsats vedrørende tjenesteydelsers sikkerhed og forelægge Europa-Parlamentet og Rådet en rapport herom, i givet fald ledsaget af relevante forslag,

2. SOM ANERKENDER tjenesteydelsers betydning for den europæiske økonomi og forbrugernes forventning om et højt sikkerhedsniveau i forbindelse med tjenesteydelser,

3. UDTRYKKER TILFREDSHED MED Kommissionens forelæggelse af beretning af 6. juni 2003 til Europa-Parlamentet og Rådet(2) om forbrugernes sikkerhed i forbindelse med udbud af tjenesteydelser,

4. NOTERER SIG, at Kommissionens beretning ikke kommer ind på spørgsmålet om tjenesteydernes erstatningsansvar, som behandles særskilt i forbindelse med den igangværende analyse af, hvordan de nationale ansvarsregler fungerer; NOTERER SIG yderligere Kommissionens tilsagn om at følge enhver udvikling i dette spørgsmål op og aflægge rapport til Rådet, når tiden er inde til det,

5. NOTERER SIG den mangel på viden og data om risici og skader i forbindelse med tjenesteydelser, som Kommissionen understreger i sin beretning, og ERKENDER, at videnbasen ville blive forbedret ved en fælles ramme, der dog skulle tage behørigt hensyn til de mange forskellige forhold, der gør sig gældende i medlemsstaterne,

6. ANSER det for vigtigt at forbedre videnbasen for de tjenesteydelser, hvor de sikkerhedsmæssige aspekter er mest relevante, med henblik på at kunne overvåge og vurdere deres sikkerhedsniveau og effektiviteten af gældende foranstaltninger, identificere alle væsentlige risikofaktorer, herunder navnlig nye eller nyopståede risici, indkredse tendenser og prioriterede indsatsområder,

7. NOTERER SIG, at Kommissionen forsøgsvis har udpeget visse aktiviteter inden for turisme, sport og fritid som særlig relevante at se på som følge af disse områders betydning for forbrugersikkerheden og deres grænseoverskridende dimension,

8. NOTERER SIG, at der i forvejen gælder en lang række komplekse forskrifter og politikker for de forskellige sikkerhedsmæssige aspekter i forbindelse med udbud af tjenesteydelser i medlemsstaterne, og at disse forskrifters og politikkers sigte og anvendelsesområde er af forskellig karakter,

9. UNDERSTREGER, at der er behov for en omhyggelig vurdering af prioriteter, sigte, metoder og procedurer i forbindelse med indsamling af data og oplysninger om sikkerhed i forbindelse med udbud af tjenesteydelser med henblik på at sikre en passende balance mellem byrderne og fordelene ved eventuelle fællesskabsinitiativer på dette område,

10. ERKENDER, at en øget gensidig information om de relevante aktiviteter med tilknytning til forskrifter, standarder, kontrol og håndhævelse vil være til hjælp for medlemsstaternes myndigheder, lette grænseoverskridende tjenesteydelser og øge forbrugernes tillid i kraft af større åbenhed,

11. FINDER, at europæiske sikkerhedsstandarder i forbindelse med udbud af visse tjenesteydelser, som er fastsat efter mandat fra Kommissionen til de europæiske standardiseringsorganer, kan støtte eller supplere medlemsstaternes politikker på området, hvis der kan dokumenteres et behov for sådanne initiativer,

12. ERKENDER, at eventuelle fællesskabsinitiativer, herunder vedrørende forbedring af videnbasen for tjenesteydelser eller vedrørende sikkerheden i forbindelse med udbud af tjenesteydelser bl.a. bør tage behørigt hensyn til virksomheders, navnlig SMV'ers og mikrovirksomheders, særlige problemer og undgå at påføre disse uforholdsmæssigt store yderligere byrder,

13. ANMODER KOMMISSIONEN om,

1. aspekter i samarbejde med medlemsstaterne at undersøge rækkevidden af, prioriteterne i forbindelse med og de mest hensigtsmæssige og effektive fremgangsmåder, metoder og procedurer til en forbedring af videnbasen om sikkerhed i forbindelse med udbud af tjenesteydelser, navnlig vedrørende grænseoverskridende, og samtidig skabe tilstrækkelig fleksibilitet til at tage hensyn til de forskellige fremgangsmåder, der gør sig gældende i medlemsstaterne

2. at tage behørigt hensyn til behovet for at finde den rette balance mellem fordelene ved øget viden og byrden ved at etablere og operere med en fælles ramme for dataindsamling, så vidt muligt under hensyn til de erfaringer og værktøjer, der anvendes på andre relevante områder

3. at undersøge den bedst egnede og mest effektive mekanisme og ramme for udveksling af oplysninger mellem medlemsstaterne om relevante politiske og forskriftsmæssige udviklinger med hensyn til sikkerhed i forbindelse med udbud af tjenesteydelser

4. at overveje, hvordan europæiske standarder kan bidrage til, at forbrugerne sikres et højt fælles sikkerhedsniveau i forbindelse med udbud af tjenesteydelser

5. på grundlag af resultaterne af de aktiviteter, der er nævnt i punkt 1 til 4 ovenfor, at undersøge, om der er behov for konkrete fællesskabsinitiativer og -aktiviteter på dette område, der bl.a. kan omfatte udviklingen af en retslig ramme med særlig vægt på de udpegede prioriterede områder

14. OPFORDRER MEDLEMSSTATERNE til

- at deltage aktivt i Kommissionens forestående arbejde om sikkerhed i forbindelse med udbud af tjenesteydelser

- hvor det er relevant, at fortsætte og øge deres bestræbelser vedrørende de sikkerhedsmæssige aspekter i deres politikker og foranstaltninger vedrørende servicesektorerne,

15. OPFORDRER KOMMISSIONEN til senest den 31. december 2004 at forelægge Rådet resultaterne af sit arbejde vedrørende forbrugersikkerhed i forbindelse med udbud af tjenesteydelser, og hvis det skønnes hensigtsmæssigt at fremsætte forslag til fællesskabsaktioner.

(1) EFT L 11 af 15.1.2002, s. 4.

(2) Dok. 10506/03 CONSOM 66 MI 143.